餞馮圓中郎中守邛州
作者：史浩
朝代：宋

paragraphs: 岷峨秀多士，照乘輝連城。
夫君挺奇瑞，梯棧來神京。
殿前策三道，光焰摩九精。
甲科雄鷺序，四海馳文名。
一朝坐璧水，緩轡登蓬瀛。
二年作銓總，談笑流品清。
陛對本故事，中間俄一鳴。
黼座固色喜，無乃羣邪驚。
堂堂頗牧論，萬古追家聲。
胡爲忽掉頭，解組尋歸程。
帝曰邛筰民，撫字宜煩卿。
汝其下膏澤，癯瘠均豐盈。
上方寶環賜，遲汝襦袴氓。
承平二千石，倚任誰云輕。
况復近鄉井，正晝錦方榮。
過家仍上冢，鉦鼓喧雙旌。
男兒貴行志，豈俟腰金橫。
風雲儻際會，衮繡居槐庭。
別酒置客邸，伊嗟未忍傾。
所嗟君子外，何獨傷離情。